Twee sterf in skietery by Mall of AfricaArgieffoto: Nico Strydom Volgens die polisie is twee taxi-eienaars omstreeks 18:00 buite die winkelsentrum doodgeskiet deur twee mans in ŉ wit VW Polo. Die verdagtes het die twee taxi-eienaars genader waar hulle op ŉ sypaadjie buite die winkelsentrum gestaan het en vir ŉ taxi na Johannesburg gevra. Die taxi-eienaars het glo verduidelik waar om die regte taxi’s te kry toe die twee insittendes van die Polo vuurwapens uitgeruk en op hulle losgebrand het. Nog drie taxi-eienaars wat in die omgewing was tydens die skietery kon daarin slaag om te ontsnap. Niemand is nog in hegtenis geneem in verband met die voorval nie. In Mei vanjaar, kort ná die winkelsentrum se amptelike opening, is drie mense sowat 500 m van die ingang geskiet. Die skietery het glo ook met taxigeweld verband gehou. Minstens vier mense is op die toneel in hegtenis geneem.